钦定古今图书集成/明伦汇编/宫闱典/第092卷 > 金乡公主 下嫁萧图玉
## 钦定古今图书集成/明伦汇编/宫闱典/第092卷 > 金乡公主 下嫁萧图玉

按《辽史公主表》，圣宗第十三女赛哥，母李氏，封金乡
郡主，进封公主。统和中，下嫁萧图玉，以杀奴婢得罪，
薨于贬所。按《萧图玉传》，“图玉字兀衍，北府宰相海
璃之子。统和初，皇太后称制，以戚属入侍。寻为乌古
部都监，讨速毋缕等部有功，迁乌古部节度使。十九
年，总领西北路军事。后以本路兵伐甘州，降其酋长
牙”懒。既而牙懒复叛，命讨之，克肃州，尽迁其民于土
隗口故城。师还，诏尚金乡公主，拜驸马都尉，加同政
事，令门下平章事。上言曰：“阻卜今已服化，宜各分部，
治以节度使。”上从之。自后节度使往往非材，部民怨
而思叛。开泰元年七月，石烈太师阿里底杀其节度
使，西奔窝鲁朵城，盖古所谓龙亭单于城也。已而阻
卜复叛，围图玉于可敦城，势甚张。图玉使诸军齐射
却之，屯于窝鲁朵城。明年，北院枢密使耶律化哥引
兵来救，图玉遣人诱诸部，皆降。帝以图玉始虽失计，
后得人心，释之，仍领诸部。请益军，诏让之曰：“叛者既
服，兵安用益。且前日之役，死伤甚众，若从汝谋，边事
何时而息。”遂止。会公主坐杀家婢，降封郡主。图玉罢
使相，寻起为乌古敌烈部详稳，以老代还，卒。子双古，
南京统军使。孙讹笃斡，尚三韩郡王合鲁之女骨浴
公主，终乌古敌烈部统军使，以善战名于世。